Tweede verdagte vas oor Senekal-oproerigheidProtes buite die Senekal-landdroshof (16 Oktober 2020) (Foto verskaf) ŉ 33-jarige man van Senekal in die Vrystaat is Vrydagmiddag in hegtenis geneem in verband met openbare geweld op 6 Oktober buite die plaaslike landdroshof. Brig. Vish Naidoo, woordvoerder van die polisie, het gesê die man sal na verwagting Maandag in die landdroshof verskyn op aanklag van openbare geweld, brandstigting, opsetlike saakbeskadiging en poging tot moord. Maroela Media het vroeër berig woede het dié dag by die hof oorgekook toe Sekwetje Mahlamba en Sekola Matlaletsa in die hof verskyn het in verband met die moord op die jong plaasbestuurder Brendin Horner (21). Honderde mense het na die hof opgeruk in ŉ spontane betoging teen landelike misdaad. ŉ Polisievoertuig is egter onder meer omgekeer en het begin brand. Skade is ook aan die hofgebou aangerig.